**ชื่อโครงการ :  “การพัฒนาพิพิธพัณฑ์ท้องถิ่นเพื่อส่งเสริมการศึกษาเชิงสร้างสรรค์ ”**

งานวิจัยนี้ได้เป็นงานวิจัยประเภทการวิจัยและพัฒนา (Research and Development) มีวัตถุประสงค์เพื่อ

1) ศึกษาข้อมูลเบื้องต้นของพิพิธภัณฑ์ท้องถิ่น

2) ศึกษากระบวนการพัฒนากิจกรรมเชิงสร้างสรรค์ของพิพิธภัณฑ์ท้องถิ่น

3) ศึกษาผลการพัฒนากิจกรรมพิพิธภัณฑ์ท้องถิ่นเพื่อการศึกษาเชิงสร้างสรรค์

ในดำเนินการในลักษณะของการวิจัยแบบมีส่วนร่วม (Participatory Action Research) ระหว่างผู้วิจัย ผู้บริหารหรือผู้ดูแลพิพิธภัณฑ์ท้องถิ่น ครู นักเรียน ผู้นำชุมชน ประชาชน โดยวิธีการวิจัยแบบผสมผสานวิธี (Mixed Methods Research) ระหว่างวิธีการเก็บข้อมูลวิจัยเชิงปริมาณ(Quantitative Methods) และวิธีการเก็บข้อมูลเชิงคุณภาพ (Qualitative Methods) โดยผลการพัฒนากิจกรรมพิพิธภัณฑ์ท้องถิ่นเพื่อการศึกษาเชิงสร้างสรรค์ในด้าน ต่างๆ 5 ด้าน คือ

1) ด้านกระบวนการจัดกิจกรรม(Process) ทุกโครงการจะเตรียมการล่วงหน้า โดยประสานงานกับคนในพื้นที่ ผู้เกี่ยวข้องกับพิพิธภัณฑ์ และผู้ที่จะเข้าร่วมกิจกรรม ทำความเข้าใจ เรียนรู้ข้อมูลพื้นที่ การจัดกิจกรรมคำนึงถึงความเหมาะสมของบริบทชุมชน ผู้เข้าร่วมกิจกรรม และทรัพยากรที่มีอยู่ มีการวางแผนและการประเมินผลการจัดกิจกรรมด้วย

2) ด้านผลผลิตของการจัดกิจกรรม(Output) แบ่งออกเป็นผลเชิงปริมาณ เช่น  เป็นชิ้นงานที่ได้ในลักษณะเอกสารแนะนำ คู่มือ แผ่นป้ายประชาสัมพันธ์ วีดิทัศน์ ภาพวาด งานปั้นงานประดิษฐ์ คำประพันธ์ หนังสั้น ภาพยนตร์การ์ตูน และผลเชิงคุณภาพ เช่น ความสนใจ ความพึงพอใจ กระตือรือร้น ความมีชีวิตชีวา ความสุข ภูมิใจ กล้าแสดงออก จินตนาการและความคิดสร้างสรรค์

3) ด้านผลลัพธ์ของการจัดกิจกรรม(Outcome) มีการปรับปรุงภูมิทัศน์ มีการเชื่อมโยงการเรียนรู้กับแหล่งเรียนรู้ในชุมชนและทรัพยากรที่มีอยู่ ส่งผลถึงผู้เกี่ยวข้อง เช่น นักเรียน ครู ผู้ปกครอง ผู้นำชุมชน ผู้รู้ในชุมชน มีความรู้ ความภูมิใจ ชื่นชม เห็นคุณค่า และนำไปใช้

4) ด้านผลกระทบของการจัดกิจกรรม(Impact) มีการสร้างและปรับปรุงพิพิธภัณฑ์ท้องถิ่นหลายแห่ง  มีฐานข้อมูล และเว็บไซต์เผยแพร่ สถานศึกษา และองค์การบริหารส่วนตำบลให้ความสนใจ คนในชุมชนเกิดความสัมพันธ์จากการเรียนรู้ร่วมกัน มีทัศนคติที่ดีต่อกัน และ

5) ด้านความยั่งยืนของการจัดกิจกรรม(Sustainable) มีเอกสารและสื่อเพื่อการเผยแพร่   มีหลักสูตรท้องถิ่นที่บูรณาการพิพิธภัณฑ์ท้องถิ่นสู่การจัดการเรียนการสอน องค์การปกครองส่วนท้องถิ่นเห็นความสำคัญและมีแผนสนับสนุนกิจกรรมอย่างต่อ เนื่อง